**Համաձայնագիր**

**Երևան (Հայաստանի Հանրապետություն) և Աշխաբադ (Թուրքմենստան) քաղաքների միջև բարեկամության և համագործակցության հարաբերությունների հաստատման մասին**

Երևանի քաղաքապետարանը (Հայաստանի Հանրապետություն) և Աշխաբադ քաղաքի Խյակիմլիկը (Թուրքմենստան)՝ այսուհետ` Կողմեր,

հաշվի առնելով Երևանի և Աշխաբադի միջև բարեկամական կապեր հաստատելու փոխադարձ ցանկությունը,

հաշվի առնելով տնտեսական, հումանիտար և մշակութային համագործակցության ընդլայնման հարցում փոխադարձ շահագրգռվածությունը,

համաձայնեցին ներքոհիշյալի մասին՝

Հոդված 1

Սույն Համաձայնագիրը համագործակցության հարաբերություններ է հաստատում Երևան և Աշխաբադ քաղաքների միջև:

Հոդված 2

Կողմերն իրենց իրավասության շրջանակներում, Հայաստանի Հանրապետության և Թուրքմենստանի նորմատիվ իրավական ակտերին համապատասխան կիրականացնեն համագործակցություն՝ իրավահավասարության, փոխշահավետության, հարգանքի և վստահության սկզբունքների հիման վրա:

Հոդված 3

Կողմերը կհամագործակցեն հետևյալ ուղղություններով՝

* առևտրա-տնտեսական ոլորտում,
* կրթության ոլորտում,
* մշակույթի ոլորտում,
* զբոսաշրջության ոլորտում,
* երիտասարդական քաղաքականության, ֆիզիկական կուլտուրայի և սպորտի ոլորտում:

Հոդված 4

Տեղական ինքնակառավարման մարմինների միջև համագործակցության ընթացքում Կողմերը՝

* կաջակցեն Կողմերի պաշտոնական պատվիրակությունների փոխանակման կազմակերպմանը` տեղական ինքնակառավարման մարմինների աշխատանքային փորձն ուսումնասիրելու նպատակով,
* տեղեկատվություն կփոխանակեն քաղաքային կայուն զարգացման, ինովացիոն տեխնոլոգիաների կիրառման ոլորտներում լավագույն փորձերի վերաբերյալ,
* կիրականացնեն Կողմերի պատմության, մշակույթի, ավանդույթների հետ ծանոթացմանն ուղղված գործունեություն:

Հոդված 5

Առևտրա-տնտեսական ոլորտում համագործակցության շրջանակներում Կողմերը՝

* կաջակցեն առևտրա-տնտեսական համագործակցության ընդլայնմանը, տնտեսվարող սուբյեկտների համատեղ ձեռնարկատիրական և ներդրումային գործունեության համար պայմանների ապահովմանը,
* կխրախուսեն ցանկացած կազմակերպա-իրավական ձևի տնտեսավարող սուբյեկտների միջև անմիջական կապերը: Մատակարարվող ապրանքների և ծառայությունների ծավալները, անվանացանկը, գները, փոխադարձ հաշվարկների պայմանները և կարգը, ինչպես նաև պատասխանատվությունը ստանձնած պարտավորությունների նկատմամբ տնտեսվարող սուբյեկտների միջև պայմանագրերի առարկա են:

Հոդված 6

Կրթության ոլորտում համագործակցության շրջանակներում Կողմերը կիրականացնեն մանկավարժների և սովորողների խմբերի փոխանակումներ՝ Կողմերի հանրակրթական հաստատություններում ուսումնա-դաստիարակչական աշխատանքի կազմակերպման փորձի ուսումնասիրության, դասավանդման մեթոդների կատարելագործման և պատմական ու մշակութային արժեքների հետ ծանոթանալու համար:

Հոդված 7

Մշակույթի ոլորտում համագործակցության շրջանակներում Կողմերը՝

* կաջակցեն ստեղծագործական խմբերի և մշակութային գործիչների մասնակցությանը Երևան և Աշխաբադ քաղաքների Օրերի տոնակատարությունների շրջանակներում ազգային մշակույթների փառատոնին,
* կիրականացնեն գեղարվեստական դպրոցների սովորողների աշխատանքների ցուցահանդեսների, մշակութային միջոցառումների վերաբերյալ տեսա- և ֆոտոնյութերի փոխանակում Երևանում և Աշխաբադում,
* կաջակցեն Երևան և Աշխաբադ քաղաքների գրադարանների միջև համագործակցության հաստատմանը:

Հոդված 8

Զբոսաշրջության ոլորտում համագործակցության շրջանակներում Կողմերը՝

* կևձավորեն հնարավոր զբոսաշրջային ուղղություններ Երևան և Աշխաբադ քաղաքների միջև,
* կկազմակերպեն ճանաչողական շրջայցեր զբոսաշրջային ընկերությունների և հյուրանոցային բիզնեսի ներկայացուցիչների համար:

Հոդված 9

Երիտասարդական քաղաքականության, ֆիզիկական կուլտուրայի և սպորտի ոլորտում համագործակցության շրջանակներում Կողմերը՝

* կնպաստեն Երևան և Աշխաբադ քաղաքների սպորտային կազմակերպությունների միջև կապերի հաստատմանը,
* կկազմակերպեն Երևան և Աշխաբադ քաղաքների երիտասարդների սպորտային միջոցառումներին պատանի մարզիկների թիմերի մասնակցությունը:

Հոդված 10

Սույն Համաձայնագրի իրականացման, ինչպես նաև ստանձնած պարտավորությունների վերահսկողության նպատակով կարող են իրականացվել երկկողմ հանդիպումներ, բանակցություններ, նիստեր, խորհրդակցություններ և այլ միջոցառումներ՝ Կողմերի պատվիրակությունների և առանձին ներկայացուցիչների մասնակցությամբ:

Հոդված 11

Սույն Համաձայնագիրը ուժի մեջ է մտնում ուժի մեջ մտնելու համար անհրաժեշտ ներքին ընթացակարգերի կատարման մասին Կողմերի Երևանի վերջին ծանուցագրի ստացման օրվանից և կնքվում է հինգ (5) տարի ժամկետով Սույն Համաձայնագրի գործողությունը ինքնաբերաբար երկարաձգվում է հաջորդական հնգամյա ժամկետներով, եթե Կողմերից որևէ մեկը համապատասխան ժամկետի ավարտից ոչ ուշ, քան վեց (6) ամիս առաջ գրավոր չի տեղեկացնում մյուս Կողմին դրա գործողությունը դադարեցնելու իր մտադրության մասին:

Կատարված է քաղաք Աշխաբադում 2014 թվականի ապրիլի 8-ին երկու բնօրինակով՝ յուրաքանչյուրը հայերեն, թուրքմեներեն և ռուսերեն լեզուներով, ընդ որում բոլոր տեքստերը հավասարազոր են:

***Համաձայնագիրն ուժի մեջ է մտել 2014թ. հունիսի 3-ին***

|  |  |
| --- | --- |
|  |  |